CELEX: 52018PC0539
Language: sl
Date: 2018-07-18
Title: Predlog IZVEDBENI SKLEP SVETA o spremembi Izvedbenega sklepa 2009/1013/EU, ki Avstriji dovoljuje nadaljnjo uporabo ukrepa odstopanja od členov 168, 168a Direktive 2006/112/ES o skupnem sistemu davka na dodano vrednost

EVROPSKA KOMISIJA
            Bruselj, 18.7.2018
            COM(2018) 539 final
            2018/0288(NLE)
            Predlog
            IZVEDBENI SKLEP SVETA
            o spremembi Izvedbenega sklepa 2009/1013/EU, ki Avstriji dovoljuje nadaljnjo uporabo ukrepa odstopanja od členov 168, 168a Direktive 2006/112/ES o skupnem sistemu davka na dodano vrednost
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               V skladu s členom 395(1) Direktive 2006/112/ES z dne 28. novembra 2006 o skupnem sistemu davka na dodano vrednost (v nadaljnjem besedilu: direktiva o DDV
                  1
               ) lahko Svet na predlog Komisije soglasno dovoli kateri koli državi članici, da uvede posebne ukrepe, ki odstopajo od določb te direktive, za poenostavitev postopka obračunavanja DDV ali za preprečevanje nekaterih vrst davčnih utaj ali izogibanja davkom.
            
            
               V dopisu, ki ga je Komisija evidentirala 23. marca 2018; je Avstrija vložila zahtevo za nadaljnjo uporabo ukrepa, ki odstopa od členov 168 in 168a Direktive 2006/112/ES, da se iz pravice do odbitka izključi DDV na blago in storitve, ki se več kot 90-odstotno uporabljajo za zasebne namene davčnega zavezanca ali njegovih zaposlenih ali na splošno za neposlovne namene ali negospodarske dejavnosti. Z dopisom, ki ga je Komisija evidentirala 4. aprila 2018, je Avstrija poslala poročilo o izvajanju tega ukrepa, vključno s pregledom stopnje razdelitve, ki se uporabi za pravico do odbitka DDV, kakor je določeno v členu 2 Izvedbenega sklepa 2009/1013/EU
                  2
               , kakor je bil spremenjen z Izvedbenim sklepom (EU) 2015/2428
                  3
               .
            
            
               V skladu s členom 395(2) Direktive 2006/112/ES je Komisija z dopisi z dne 11. aprila 2018 obvestila druge države članice o zahtevi Avstrije. Komisija je z dopisom z dne 12. aprila 2018 uradno obvestila Avstrijo, da ima vse informacije, potrebne za presojo zahteve.
            
            
               Splošno ozadje
            
            
               Člen 168 Direktive 2006/112/ES določa, da ima davčni zavezanec pravico do odbitka DDV, obračunanega pri nakupu blaga in storitev za namene njegovih obdavčenih transakcij. Člen 168a(1) Direktive 2006/112/ES določa, da se DDV na izdatke, povezane z nepremičnino, ki je del poslovnih sredstev davčnega zavezanca in se uporablja v poslovne ali neposlovne namene, odbije samo za delež uporabe nepremičnine v poslovne namene davčnega zavezanca. V skladu s členom 168a(2) Direktive 2006/112/ES lahko države članice uporabljajo to pravilo tudi pri izdatkih, povezanih z drugim blagom, ki je po njihovi opredelitvi del poslovnih sredstev. 
            
            
               Vendar ukrep, ki ga izvaja Avstrija, odstopa od teh načel ter iz pravice do odbitka v celoti izključuje DDV na blago in storitve, ki jih davčni zavezanci več kot 90-odstotno uporabljajo za zasebne ali neposlovne namene, vključno z negospodarskimi dejavnostmi.
            
            
               Ukrep odstopanja za Avstrijo je bil prvič odobren z Odločbo Sveta 2004/866/ES z dne 13. decembra 2004
                  4
                za obdobje do 31. decembra 2009 in ponovno odobren z Izvedbenim sklepom Sveta 2009/1013/EU z dne 22. decembra 2009
                  5
                do 31. decembra 2012, z Izvedbenim sklepom Sveta 2012/705/EU z dne 13. novembra 2012 do 31. decembra 2015
                  6
                ter z Izvedbenim sklepom Sveta (EU) 2015/2428 z dne 10. decembra 2015 do 31. decembra 2018
                  7
               .
            
            
               V svoji sedanji zahtevi je Avstrija obvestila Komisijo, da je doslej uspešno uporabljala ta posebni ukrep, za katerega meni, da je zelo koristen za poenostavitev pobiranja DDV ter preprečevanje davčnih utaj in izogibanja davkom ter za okrepitev pravičnosti pri obdavčevanju, s čimer se izboljšuje izpolnjevanje davčnih obveznosti. Odprava odstopanja bi povzročila neupravičen denarni tok za davčnega zavezanca, ki uporablja blago ali storitev le delno za poslovne namene in ki ima pravico do odbitka DDV za to manjšo uporabo za poslovne namene v primerjavi z davčnim zavezancem, ki uporablja blago ali storitev izključno za poslovne namene. Minimalna poznejša sprememba razmerja med zasebno in poslovno rabo blaga ali storitve, ki se le delno uporablja za poslovne namene, bi vodila do prilagoditve odbitega DDV. Takšna majhna prilagoditev bi bila nesorazmerna tako za davčnega zavezanca kot za davčno upravo. 
            
            
               Odstopanja se običajno odobrijo za omejeno obdobje, da se lahko oceni, ali je posebni ukrep ustrezen in učinkovit. V zvezi s tem in na podlagi informacij, ki jih je predložila Avstrija, Komisija razume, da razdelitev 90 % - 10 % med poslovno in neposlovno uporabo še vedno predstavlja trdno osnovo za razvrščanje transakcij, na podlagi katere se lahko poslovno uporabo opredeli kot zanemarljivo. 
            
            
               Posledično zadevni posebni ukrep omogoča poenostavitev tako za davčne uprave kot tudi za podjetja, saj ni potrebe po kakršnem koli spremljanju poznejše uporabe blaga in storitev, za katere se odbitek ni uveljavljal v času njihovega nakupa, zlasti v zvezi z možno obdavčitvijo zasebne uporabe v skladu s členom 16 ali 26 Direktive 2006/112/ES ali s popravki odbitkov, kot se zahtevajo v členih 184–192 navedene direktive. Ukrep o odstopanju je zato primerno podaljšati.
            
            
               Vendar pa bi bilo treba vsako podaljšanje časovno omejiti, da se oceni, ali so pogoji, na katerih temelji odstopanje, še vedno veljavni. Zato se predlaga podaljšanje odstopanja do konca leta 2021, od Avstrije pa se zahteva, da skupaj z zahtevo za podaljšanje najpozneje do 31. marca 2021 predloži poročilo, ki vključuje pregled razdelitve na poslovno in neposlovno uporabo, ki se je uporabljala kot osnova za izključitev iz odbitka, in sicer za preučitev možnosti podaljšanja ukrepa po letu 2021. 
            
            
               Veljavni predpisi na področju, na katerega se nanaša predlog
            
            
               Člen 176 Direktive 2006/112/ES določa, da Svet odloči, za katere izdatke ni dana pravica do odbitka DDV. Do takrat lahko države članice ohranijo izključitve, veljavne 1. januarja 1979. Zato vrsta določb, ki omejujejo pravico do odbitka za davčne zavezance, miruje.
            
            
               Ne glede na prejšnje pobude za določitev pravil, ki določajo vrste izdatkov, za katere se lahko omeji pravica do odbitka
                  8
               , je tako odstopanje primerno, dokler ne bodo ta pravila usklajena na ravni EU.
            
            
               2.REZULTATI POSVETOVANJ Z ZAINTERESIRANIMI STRANMI IN OCEN UČINKA
            
            
               Posvetovanje z zainteresiranimi stranmi
            
            
               Ni relevantno.
            
         
         
            
               Zbiranje in uporaba strokovnih mnenj
            
            
               Strokovno mnenje ni bilo potrebno.
            
            
               Ocena učinka
            
            
               Namen predloga je poenostavitev postopka obračunavanja DDV, zato ima potencialno pozitiven učinek tako na podjetja kot na davčne uprave. Rešitev, ki jo je Avstrija opredelila kot ustrezen ukrep, je primerljiva z drugimi prejšnjimi in sedanjimi odstopanji.
            
            
               3.PRAVNI ELEMENTI PREDLOGA
            
            
               Povzetek predlaganih ukrepov
            
            
               Namen predloga je Avstriji dovoliti, da še naprej uporablja ukrep, ki odstopa od členov 168 in 168a Direktive 2006/112/ES, da se iz pravice do odbitka v celoti izključi DDV na blago in storitve, ki se več kot 90-odstotno uporabljajo za zasebne namene davčnega zavezanca ali njegovih zaposlenih ali na splošno za neposlovne namene ali negospodarske dejavnosti.
            
            
               Stopnjo razdelitve in potrebo po ukrepu za odstopanje mora Avstrija v primeru kakršne koli zahteve po podaljšanju ponovno preučiti ter o njima pripraviti poročilo. 
            
            
               Pravna podlaga
            
            
               Člen 395(1) Direktive Sveta 2006/112/ES z dne 28. novembra 2006 o skupnem sistemu davka na dodano vrednost.
            
            
               Načelo subsidiarnosti
            
            
               Glede na določbe Direktive Sveta 2006/112/ES o DDV, na kateri temelji predlog, se načelo subsidiarnosti ne uporablja.
            
            
               Načelo sorazmernosti
            
            
               Predlog je skladen z načelom sorazmernosti iz naslednjih razlogov:
            
            
               Ta sklep se nanaša na dovoljenje, izdano državi članici na njeno zahtevo, in ne pomeni nobene obveznosti.
            
            
               Zaradi ozkega področja, za katerega velja odstopanje, je posebni ukrep sorazmeren z želenim ciljem. Ukrep bo omogočil zmanjšanje upravnega bremena, davčna obremenitev pa se bo le rahlo povečala za tiste davčne zavezance, ki uporabljajo blago ali storitve za poslovne namene v obsegu največ 10 %.
            
            
               Izbira instrumentov
            
            
               Predlagani instrumenti: izvedbeni sklep Sveta
            
            
               Druga sredstva ne bi bila ustrezna iz naslednjih razlogov:
            
            
               V skladu s členom 395 Direktive Sveta 2006/112/ES lahko samo Svet na predlog Komisije soglasno odobri odstopanje od skupnih predpisov o DDV. Izvedbeni sklep Sveta je edini ustrezni instrument, saj je lahko naslovljen na posamezne države članice.
            
         
         
            
               4.PRORAČUNSKE POSLEDICE 
            
            
               Predlog ne bo imel negativnih učinkov na lastna sredstva Unije, pridobljena iz DDV.
            
            
               5.NEOBVEZNI ELEMENTI
            
            
               Predlog je časovno omejen in vsebuje klavzulo o pregledu.
            
            
               2018/0288 (NLE)
            
            
               Predlog
            
            
               IZVEDBENI SKLEP SVETA
            
            
               o spremembi Izvedbenega sklepa 2009/1013/EU, ki Avstriji dovoljuje nadaljnjo uporabo ukrepa odstopanja od členov 168, 168a Direktive 2006/112/ES o skupnem sistemu davka na dodano vrednost
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  9
               , zlasti prvega pododstavka člena 395(1) Direktive,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Avstriji je bil odobren ukrep odstopanja z Izvedbenim sklepom Sveta 2009/1013/EU
                  10
               . Uporaba tega ukrepa odstopanja je bila naknadno  najprej podaljšana do 31. decembra 2015 z Izvedbenim sklepom Sveta 2012/705/EU
                  11
               , nato pa do 31. decembra 2018 z Izvedbenim sklepom (EU) 2015/2428
                  12
               .
            
            
               (2)Posebni ukrep odstopa od členov 168 in 168a Direktive 2006/112/ES, ki urejata pravico davčnih zavezancev do odbitka davka na dodano vrednost (DDV), obračunanega na blago in storitve, dobavljeno oz. opravljene za namene njihovih obdavčenih transakcij. Namen ukrepa odstopanja je, da se DDV na blago in storitve izvzame iz pravice do odbitka, kadar se zadevno blago in storitve uporabljajo več kot 90-odstotno za zasebne namene davčnega zavezanca ali njegovih zaposlenih ali na splošno za neposlovne namene ali negospodarske dejavnosti. 
            
            
               (3)Cilj posebnega ukrepa je poenostaviti postopek obračunavanja in pobiranja DDV. Ukrep le v zanemarljivem obsegu vpliva na znesek dolgovanega davka pri končni potrošnji.
            
            
               (4)V dopisu, ki ga je Komisija evidentirala 23. marca 2018; je Avstrija zaprosila za dovoljenje za nadaljnjo uporabo tega posebnega ukrepa. 
            
            
               (5)Z dopisom, ki ga je Komisija evidentirala 4. aprila 2018, je Avstrija poslala poročilo o uporabi posebnega ukrepa, vključno s pregledom stopnje razdelitve, ki se uporabi za pravico do odbitka DDV, kakor je določeno v členu 2 Izvedbenega sklepa 2009/1013/EU.
            
            
               (6)V skladu z drugim pododstavkom člena 395(2) Direktive 2006/112/ES je Komisija z dopisom z dne 11. aprila 2018 obvestila druge države članice o zahtevku Avstrije. Komisija je z dopisom z dne 12. aprila 2018 Avstrijo obvestila, da ima na voljo vse informacije, potrebne za presojo prošnje.
            
            
               (7)Po podatkih, ki jih je predložila Avstrija, se pravne in dejanske razmere, ki utemeljujejo trenutno uporabo zadevnega posebnega ukrepa, niso spremenile in še vedno obstajajo. Avstriji bi bilo zato treba dovoliti, da še naprej uporabljata posebni ukrep, vendar za omejeno obdobje, in sicer do 31. decembra 2021, da se omogoči pregled nujnosti in učinkovitosti ukrepa odstopanja ter stopnje razdelitve med poslovno in neposlovno uporabo, na kateri temelji.
            
         
         
            
               (8)Če Avstrija meni, da je potrebno nadaljnje podaljšanje po letu 2021, mora Komisiji skupaj z zahtevo za podaljšanje predložiti poročilo o izvajanju ukrepa, ki vključuje pregled uporabljene stopnje razdelitve, in sicer najpozneje do 31. marca 2021, da se Komisiji zagotovi dovolj časa za preučitev zahteve.
            
            
               (9)Odstopanja bodo imela zgolj zanemarljiv učinek na skupni znesek davčnih prihodkov, zbranih v fazi končne potrošnje, in ne bodo negativno vplivala na lastne vire Unije iz pobiranja davka na dodano vrednost.
            
            
               (10)Izvedbeni sklep 2009/1013/EU bi bilo zato treba ustrezno spremeniti –
            
            
               SPREJELA NASLEDNJI SKLEP: 
            
            
               Člen 1
            
            
               Člena 1 in 2 Izvedbenega sklepa 2009/1013/EU se nadomestita z naslednjim:
            
            
               „Člen 1
            
            
               Z odstopanjem od členov 168 in 168a Direktive 2006/112/ES se Avstriji dovoli, da davek na dodano vrednost (DDV) na blago in storitve v celoti izključi iz pravice do odbitka DDV, kadar se zadevno blago in storitve uporabljajo več kot 90-odstotno za zasebne namene davčnega zavezanca ali njegovih zaposlenih ali za neposlovne namene ali negospodarske dejavnosti na splošno.
            
            
               Člen 2
            
            
               Ta sklep preneha veljati 31. decembra 2021.
            
            
               Zahteva za podaljšanje posebnega ukrepa iz tega sklepa se Komisiji predloži najpozneje do 31. marca 2021.
            
            
               Takšni zahtevi se priloži poročilo o izvajanju ukrepa odstopanja, ki vsebuje pregled stopnje razdelitve, ki se uporabi za pravico do odbitka DDV na podlagi tega sklepa.“
            
            
               Člen 2
            
            
               Ta sklep se uporablja od 1. januarja 2019.
            
            
               Člen 3
            
            
               Ta sklep je naslovljen na Republiko Avstrijo.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        UL  347, 11.12.2006, str. 1.
               
               
                  
                     (2)
                  
                        UL L 348, 29.12.2009, str. 21.
               
               
                  
                     (3)
                  
                        UL L 334, 22.12.2015, str. 12.
               
               
                  
                     (4)
                  
                        UL L 371, 18.12.2004, str. 47.
               
               
                  
                     (5)
                  
                        UL L 348, 29.12.2009, str. 21.
               
               
                  
                     (6)
                  
                        UL L 319, 16.11.2012, str. 8.
               
               
                  
                     (7)
                  
                        UL L 334, 22.12.2015, str. 12.
               
               
                  
                     (8)
                  
                        COM(2004) 728 final – predlog direktive Sveta o spremembi Direktive 77/388/EGS za poenostavitev obveznosti glede davka na dodano vrednost (UL C 24, 29.1.2005, str. 10), umaknjen 21. maja 2014
                  
                  (UL C 153, 21. 05. 2014, str. 3) 
               
               
                  
                     (9)
                  
                        UL 347, 11.12.2006, str. 1.
               
               
                  
                     (10)
                  
                        Izvedbeni sklep Sveta z dne 22. decembra 2009 o dovoljenju Republiki Avstriji, da še naprej uporablja ukrep, ki odstopa od člena 168 Direktive 2006/112/ES o skupnem sistemu davka na dodano vrednost (UL L 348, 29.12.2009, str. 21).
               
               
                  
                     (11)
                  
                        Izvedbeni sklep Sveta z dne 13. novembra 2012 o spremembi Odločbe 2009/791/ES in Izvedbenega sklepa 2009/1013/EU o dovoljenju Nemčiji in Avstriji, da še naprej uporabljata ukrep, ki odstopa od členov 168 in 168a Direktive 2006/112/ES o skupnem sistemu davka na dodano vrednost (UL L 319, 16.11.2012, str. 8).
               
               
                  
                     (12)
                  
                        Izvedbeni sklep Sveta 2015/2428/EU z dne 10. decembra 2015 o spremembi Odločbe 2009/791/ES in Izvedbenega sklepa 2009/1013/EU o dovoljenju Avstriji, da še naprej uporablja ukrep, ki odstopa od členov 168 in 168a Direktive 2006/112/ES o skupnem sistemu davka na dodano vrednost (UL L 334, 22.12.2015, str. 12).